LAUSUNNON ANTAMINEN HALLITUKSEN ESITYKSEEN KUNTALAIKSI

178/03/00/2014

Kunnanhallitus 18.08.2014  § 186
Kuntalain kokonaisuudistuksen tavoitteena on uudistaa kuntalaki siten, että siinä otetaan huomioon kuntien muuttuvasta ja uusista kuntahallinnon rakenteista aiheutuvat muutostarpeet.

Uusi kuntalaki korvaisi vuoden 1995 kuntalain. Kuntalaki olisi edelleen kunnan hallintoa, päätöksentekomenettelyä ja taloutta koskeva yleislaki. Uudistuksella pyritään vähentämään erityislainsäädännön tarvetta.

Valtiovarainministeriö asetti heinäkuussa 2012 kuntalain kokonaisuudistuksen valmistelua varten parlamentaarisen seurantaryhmän, työvaliokunnan ja neljä valmistelujaostoa: toimielimet ja johtaminen-, demokratia-, talous- sekä kunnat ja markkinat –jaostot. Työvaliokunta on vastannut lainvalmistelusta ja koordinoinut valmistelujaostojen työtä. Jaostot ovat kartoittaneet syksyllä 2013 sähköisellä kyselyllä kuntien näkemyksiä ja kannanottoja valmistetavasta kuntalaista.

Hallituksen esitysluonnos on valmisteltu jaostojen työn pohjalta.

Valtiovarainministeriö pyytää kunnilta lausuntoa kuntalakiluonnoksesta 26.8.2014 mennessä.

Lausunnoissa toivotaan käytettävän alla olevaa otsikointia tai erittelemään esitetyt huomiot luku- tai pykäläkohtasesti.

Luonnos hallituksen esitykseski on saatavilla valtiovarainministeriön www-sivuilta osoitteessa www.kuntauudistus.fi

Erityisesti pyydetään lausumaan seuraavista kysymyksistä:
- kunnan toiminnan käsitteestä (6 §)
- kunnan tehtäviä, järjestämisvastuuta ja palvelujen tuottamista koskevista ehdotuksista (7-9 §)
- kuntatalousohjelmasta (12 §)
- kuntavaalien ja valtuuston toimikauden alkamisen ajankohdan muuttamisesta (15 §)
- valtuuston kokoa koskevasta sääntelystä (16 §)
- osallistumis- ja vaikuttamismahdollisuuksia sekä vaikuttamistoimielimiä
kuten nuorisovaltuustoa koskevista ehdotuksista (5 luku);
- kunnan toimielinorganisaation ja johtamisen vaihtoehtoisista organisointitavoista (31, 34 ja 38 §)
- alueellisia toimielimiä koskevista ehdotuksista (37 §)
- kuntastrategiasta (39 §)
- kunnanhallituksen ja kunnanhallituksen puheenjohtajan tehtävistä (40 ja 41 §)
- johtajasopimuksesta (43 §)
- omistajaohjausta ja kuntakonsernin johtamista koskevista ehdotuksista (6 §, 47-49 §)
- kuntien yhteistoimintaa koskevista ehdotuksista (8 luku)
- luottamushenkilöiden vaalikelpoisuuteen ehdotetuista muutoksista, erityisesti kunnanhallituksen osalta tytäryhteisöjen hallituksen jäseniä ja puheenjohtajistoa koskevista ehdotuksista (74 §1 ja 4 mom.)
- päätoimisen ja osa-aikaisen luottamushenkilön asemaa ja luottamushenkilön oikeutta saada vapaata työstään koskevista ehdotuksista (81 ja 82 §)
- sidonnaisuuksien ilmoittamisesta (85 §)
- kunnallisen puoluerahoituksen läpinäkyvyyttä koskevista ehdotuksista  (19 § 2 mom. ja 83 § 3 mom.)
- otto-oikeuden rajaamisesta kunnanhallitukselle (93 §)
- toimielinten sähköisiä päätöksentekotapoja koskevista ehdotuksista (99-101 §) sekä kunnan ilmoitusten, kunnan toimintaa koskevien tietojen ja pöytäkirjojen julkaisemisesta tietoverkossa (109 ja 110 §, 141 §)
- alijäämän kattamisvelvollisuudesta määräajassa ja alijäämän kattamisvelvollisuuden ulottamisesta kuntayhtymiin (111 §)
- erityisen vaikeassa taloudellisessa asemassa olevan kunnan ja kuntayhtymän arviointimenettelyistä (119 ja 120 §)
- tarkastuslautakuntaa koskevista ehdotuksista (122 §)
- tilintarkastuksesta (123 §)
- tarkastuslautakunnan ja tilintarkastajien tietojensaantioikeudesta (125 §)
- kunnan toimintaa markkinoilla koskevista ehdotuksista kuten kunnan myöntämien lainojen, takausten sekä vakuuksien rajoittamisesta, kunnan kiinteistön luovutuksesta ja julkisen palvelun velvoitteesta ( 15 luku) sekä
- lakiluonnoksen rakenteesta ja siirtymäsäännöksistä.

Etelä-Savon maakuntaliiton kunnallisasian työnryhmä käsittelee lausunnon 13.8.2014.

Lausunnot pyydetään toimittamaan viimeistään 26.8.2014 mennessä
valtiovarainministeriölle.

Kunnanjohtajan ehdotus: 	
	Kunnanhallitus käy asiasta periaatekeskustelua ja päättää antaa lasunnon 25.8.2014 kun on käytettävissä maakuntahallituksen lausunto esitykseen.
		
Päätös:	Asia jätettiin lisävalmisteluja varten pöydälle ja vastaamiseen pyydetään jatkoaikaa.

Lisätiedot:	Lisätietoja antaa hallintojohtaja Hannu Manninen, puh. 040 554 9417.

	________

Kunnanhallitus  § 198
	
Kunnanjohtajan ehdotus: 

Kunnanhallitus antaa kuntalain esitysluonnoksesta seuraavan sisältöisen lausunnon:

- kunnan tehtäviä, järjestämisvastuuta ja palvelujen tuottaminen
(7-9 §)
jos SOTE asioiden järjestämisvastuu siirtyy tulevaisuudessa uusille
sote alueille, mutta rahoitusvastuu jää kunnille, tulee varmistaa,
että kunnat voivat riittävästi valvoa ja vaikuttaa palveluiden
järjestämiseen ja tuottamiseen alueillaan

- vaaliajankohdan muutos (15 §)
vaaliajankohdan muuttuminen huhtikuuhun ja uusien valtuustojen
aloittaminen kesäkuun alussa parantaa uusien valtuustojen
toimintaedellytyksiä nimenomaan valtuustokauden ensimmäisen
toimintavuoden osalta

- valtuuston kokoa koskeva sääntely (16 §)
valtuutettujen minimimäärät ovat riittävät. On hyvä asia, että
kunnat voivat halutessaan lisätä valtuutettujen määrää.

- osallistumis- ja vaikuttamismahdollisuuksia sekä vaikuttamistoimielimiä kuten nuorisovaltuustoa koskevista ehdotuksista (26-28 §)
toimimman luonteen vuoksi kunta ei pidä hyvänä, että laissa määritellään uusia pakollisia toimielimiä kuten nuorisovaltuusto. Pakollisuudella saatetaan menettää paljon kansalaisaktiivisuuteen liittyviä hyviä toimintamuotoja ja toiminnan luonne saattaa muuttua hallinnollisia muotoja korostaviksi

- luottamushenkilöiden vaalikelpoisuus ( 74 § 3 mom.)
Kangasniemen kunta esittää, että momentti, joka tekee tytäryhtiön hallitusten jäsenistä vaalikelvottomia kunnanhallitukseen tulee jättää pois. Kunnat voivat itse harkita, missä tapauksissa nämä tekijät aiheuttavat sellaisia tilanteita, joissa toiminnan luonne tai markkinoiden tila luovat tilanteen, jossa ei ole tarkoituksenmukaista valita samoja henkilöitä. Kunnilla on monenlaisia yhteisöjä ja yhtiöitä. Pienemmissä kunnissa on tarkoituksenmukaista, että keskeiset henkilöt  voivat myös toimia tälläisissä yhteisöissä tai yhtiöissä hallituksen jäseninä. Toiminnassa voidaan noudattaa normaalia esteellisyyssäännöksiä.

- sähköinen päätöksen teko ja pöytäkirjojen julkaiseminen (
99-101 § )
esitetyt sähköiset päätöksentekotavat ovat epäselviä sen suhteen
kuinka ne soveltuisivat esimerkiksi tilanteisiin, joissa tulee
pöydällepanoehdotuksia tai esittelijän esityksestä poikkeavia
kannatettuja esityksiä. On todennäköistä, että esitetyillä sähköisillä
päätöksentekotavoilla voitaisiin käsitellä vain ns. rutiinipäätöksiä.
Tällöin on mietittävä onko tarkoituksenmukaista luoda
erilaisia päätöksentekoympäristöjä joissa päätettäviä asioita ei
voida tarkasti rajata.

- alijäämän kattamisvelvollisuus määräajassa ja alijäämän kattamisvelvoollisuuden ulottamista kuntayhtymiin(111 §)
kuntastrategian yhteyden korostaminen taloussuunnilussa on perusteltua. Samoin alijäämien kattamisvelvollisuuden soveltaminen myös kuntayhtymissä on oikea ratkaisu, mikäli kattamisaika on riittävän pitkä. 

- erityisen vaikeassa taloudellisessa asemassa olevan kunnan ja kuntayhtymän arviointimenettelyistä (119 ja 120 § )
Kriisikuntakriteerien osalta tulee tehdä laajempi vaikuttavuusarvio, mitä seuraa siitä, kun laskentaan otetaan mukaan kuntayhtymät ja konsernitaso. Määrittelytason muutoksella voi olla merkittäviäkin vaikutuksia kuntien toimintoihin ja se asettaa erilaisia kuntia hyvin erilaiseen asemaan. Samassa yhteydessä tulee mm. arvioida markkinaehtoisen omaisuuden tasearvoja, mikäli konsernitasoisia laskentaperusteita asetetaan kriisikuntamenettelyyn.  
-Kunnan myöntämä laina / takaus tai muu vakuus (130 §)
§:ssä 130 2 momentissa säädetty muutos, jonka mukaan kunta voi myöntää takauksen tai muun vakuuden kilpailutilanteessa markkinoilla toimivan yhteisön velasta tai sitoumuksesta ainoastaan, jos yhteisö kuuluu kuntakonserniin tai se on kokonaan kuntien tai kuntien ja valtion yhteisessä omistuksessa ja määräysvallassa on ylisäätelyä. Päätösvalta takauksen tai muun vakuuden myöntämisestä kaikissa tapauksissa tulisi jättää kuntaan.

-Kunnan omistamien kiinteistöjen luovutus (131 §)
pykälän osalta tulisi tarkemmin pohtia ne tilanteet, joissa markkinaehtoisuus ei toteudu ja kuntien toimintakyky tulisi elinvoiman edistamisessä myös sellaisessa tilanteessa säilyttää. Tulisi välttää keinotekoisia kilpailuja ja monimutkaisia prosesseja.

Muilta osin Kangasniemen kunta katsoo, että kuntalaki voidaan säätää esitetyllä tavalla.

Päätös:	Kunnanhallitus hyväksyi ehdotuksen.

	Lisäksi kunnanhallitus esittää, että otto-oikeuden käyttöä ei rajattaisi 93 § mukaisesti ainoastaan kunnanhallitukselle vaan se säilyisi nykyisessä muodossa myös lautakunnilla.

	Tiina Väisänen poistui kokouksesta tämäna asian käsittelyn aikana klo 17.47.

Lisätiedot:	Lisätietoja antaa hallintojohtaja Hannu Manninen, puh. 040 554 9417.

	________

otteen oikeaksi todistaa:

Kangasniemellä 3.9.2014

Sari Akkanen
johdon sihteeri

Tietonne ovat rekisteröityneet Kangasniemen kunnan Dynasty-asiahallinta-ohjelmaan.